Arne Melchior (CD), 1999-11-25:
Ja, nu kunne hr. Helge Adam Møller jo ikke få flere korte bemærkninger, så vil jeg da også godt ytre mig om det emne, der lige er blevet diskuteret, og erklære mig enig med hr. Helge Adam Møller, fuldstændig enig.
Hr. Helge Adam Møller sagde jo udtrykkeligt, at det var dem, der har fået lov til at være her, fordi de er retmæssige flygtninge.
Det er der altså ikke for mange, der bliver, for vi har en meget skarp og skrap politik på det her område.
Men jeg kan da godt forstå, at fru Pia Kjærsgaard ikke vil diskutere menneskesyn, for hos hende er det jo et menneskesortsyn, for os andre er det et lyst syn, selv når vi ser på sorte. Så vil jeg gerne sige til forespørgslen om, hvilke ændringer regeringen eventuelt vil lave i udlændingelovgivningen og den administrative praksis, at vi ikke kan stemme for det.
Vi respekterer de tre partier, der har stillet den, men det er først og fremmest fuldstændig urealistisk.
Der er ikke nær mulighed for at få flertal i dette Ting for at mildne udlændingelovgivningen.
Det ved
forslagsstillerne også.
Derfor er det ikke særlig hensigtsmæssigt for det mål, de gerne vil nå. Derimod er vi enige i, at den administrative praksis skal mildnes, og det har vi kæmpet for hele sommeren og hele efteråret, og jeg vil da opfordre de tre forslagsstillende partier, Kristeligt Folkeparti, SF og Enhedslisten, til i stedet for at pukke på en ændring af loven, at bakke op om de partier, der arbejder for, at gældende lovgivning, som altså ikke vil blive mildnet, fordi forslaget ikke bliver vedtaget og ingen chance har for vedtagelse, i stedet for koncentrerer kræfterne om det, vi andre har været ude på længe, nemlig at sørge for, at den administrative praksis, som vi kalder det, skal mildnes.
Der er der noget at opnå, og det er menneskekærligt, og det er hensigtsmæssigt, og det er regeringen også godt i gang med.
Det er, hvad jeg har sige om dette.
Så skal jeg også forholde mig til det foreløbig eneste forslag til vedtagelse, jeg har i hånden, og der vil jeg godt sige til de tre forslagsstillere, at vi også ser på hævelsen af introduktionsydelsen med tilfredshed.
Det er helt i orden.
Så er der det med en udlændingekommission, det skal jeg straks komme tilbage til, og så er der til sidst det uafhængige undersøgelsesesudvalg.
Det mener vi ikke er nødvendigt.
Det er et nyt organ at skyde ind, og jeg mener, at de myndigheder, vi har, har pligt til at skaffe de absolut mest kvalificerede oplysninger og stille dem til rådighed for flygtningemyndighederne i dette land lige fra Nævnet og til Udlændingestyrelsen og til ministeren, og det mener jeg derfor allerede findes.
Så er der det med udlændingekommissionen, og det foregriber det næste punkt på dagsordenen, nemlig hr. Peter Skaarups og hr. Kristian Thulesen Dahls forslag om nedsættelse af en udlændingekommission.
Det er vi faktisk for, men selvfølgelig ikke med det kommissorium, der fremgår af de bemærkninger, som Dansk Folkeparti har anført til sit forslag, men med et helt andet kommissorium.
Jeg kan bebude, at vi i løbet af kort tid vil fremsætte et eget forslag til nedsættelse af en sådan kommission, og det vil jeg gerne samarbejde med en række partier om her i landet, således at visse ting virkelig bliver grundigt gennemgået og grundigt undersøgt.
Ikke kun de negative ting, men også de positive ting, som er en følge af de her til landet nytilkomne mennesker.
Dermed har jeg så også holdt min ordførertale under det næste punkt, hr. formand, som jeg så vil springe over til den tid, for nu har jeg sagt, hvad vi mener om det forslag.
Vi kan ikke stemme for det, som det foreligger, men vi kommer med et eget og anderledes forslag, som dog går ud på at nedsætte en kommission.
Da jeg desværre skal til nogle forhandlinger om finanslov og trafik, vil jeg tillade mig at blive borte fra næste punkt på dagsordenen, hvor jeg ellers er mit partis ordfører.